
МИНИСТАРСТВО ДРЖАВНЕ УПРАВЕ 

И ЛОКАЛНЕ САМОУПРАВЕ

Марија Обрадовић, министар

                    Ул.Бирчанинова бр. 6

 11000 Б Е О Г Р А Д



Поштовани,



У вези са договором са састанка одржаног 31.јануара 2022.године поводом преговора за измене и допуне Посебног колективног уговора за државне органе („Службени гласник РС“, бр.38/2019 и 55/2020) да репрезентативни синдикати дају „реалне“ предлоге за  анекс ПКУ за државне органе, имајући у виду кратак рок за наставак преговора јер морамо да потпишемо Анекс ПКУ или Споразум о продужењу рока његовог важења и то најкасније до 29.04.2022.године, то Вам достављамо наше предлоге за анекс ПКУ и то:
1. Члан 33.ПКУ став 1.тач.1. треба да гласи:
85% основне плате за месец у коме је одсуствовао због болести или повреде ван рада;

2. Члан 34.ПКУ став 1. треба да  се измени тако што ће запослени, уместо 0,4%,  имати право на додатак на основну плату у висини од 0,5% основне плате за сваку навршену годину радног стажа у радном односу (минули рад) у државном органу ...
3. У члану 72. додати став 4. који треба да гласи:

Послодавац и репрезентативни синдикат код послодавца могу споразумом уредити начин остваривања права на плаћено одсуство и то за председнике репрезентативног синдиката као и чланове одбора за колективно преговарање одређеног од стране синдиката. 

4. Члан 73.ПКУ став 1. треба да гласи:

Послодавац не може да откаже уговор о раду намештенику, односно откаже радни однос државном службенику, нити на други начин да стави у неповољан положај запосленог, а нарочито председника репрезентативног синдиката и представника запослених (председник синдикалне организације, синдикалне подружнице, синдикални повереник, чланови органа синдиката, председник окружног, градског, покрајинског, републичког одбора односно регионалног и главног одбора) за време обављања функције и по престанку функције, у складу са законом.

Под неповољнијим положајем у смислу става 1. овог члана сматра се и распоређивање на радно место за које је одређен нижи коефицијент за обрачун основне плате од оног коефицијента који је запослени имао пре избора за овлашћеног представника репрезентативног синдиката, члана органа синдиката или председника синдикалне организације, као и премештај на радно место са неповољнијим условима рада, распоређивање у другу организациону јединицу, упућивање на рад у друго место рада, упућивање на рад код другог послодавца, проглашавање технолошким вишком.

Образложење:

Синдикaт организација правосудних органа Србије, СОПОС, основaн је 2005. Године. Седиште  СОПОС-а  је у Крагујевцу, (једини репрезентативни грански Синдикат чије је седиште ван Београда). Наш приоритетни циљ је укључивaње у синдикaлне aктивности свих синдикaлних оргaнизaцијa.                                                                                                                  Сви Председници синдикaлних оргaнизaцијa, као и чланство,  директно су укључени у рaд и одлучивaње , како преко  Регионaлних тако  и Главног одбора. Наше чланство обухвата органе од Суботице до Прешева, од Пирота до Ужица. О томе да смо настојимо да што више људи буде укључено у рад и одлучивање сведочи и чињеница да је Председник нашег синдиката из Лесковца, Потпредседника Г.О. је из Крагујевца, други из Ниша, Председник Скупштине СОПОС-а је из Лазаревца, Секретар Г.О. из Пирота. Чланови Главног одбора су из органа широм Србије, што говори о томе да су наша настојања о укључивању у рад што већег броја  синдикалних активиста исправна.  Сви председници се волонтерски бавимо синдикалним радом, нема плаћених функција у нашем Синдикату, и поред тога што смо оптерећени обавезама на послу, као и својим приватним, морамо учинити напор да обављамо синдикалне активности.


У синдикату СОПОС нико од нас не користи плаћено одсуство за синдикалне састанке Главног одбора СОПОС-а и то како председник ГО СОПОС-а Виолета Марковић тако и остали потпредседници као и чланови ГО СОПОС-а. Принуђена сам да састанке ГО СОПОС-а организујем углавном суботом, па чак и недељом, јер Небојша Максић, Потпредседник ГО СОПОС  односно Председник Региона Крагујевац, члан преговарачког тима СОПОС-а, за преговоре за измене и допуне Посебног колективног уговора за државне органе у Министарству државне управе и локалне самоуправе и Министарству правде, је управитељ писарнице Основног суда у Крагујевцу, морао да ради и суботом, као и радним даном прековремено, а да му при том није плаћен прековремени рад, због селидбе Основног суда у Крагујевцу из старе у нову зграду. Преговарачки тим СОПОС-а иначе користи плаћено одсуство само за преговоре у министарствима јер наши председници судова, на предлоге секретара судова, сматрају да за то немамо право, а које право имамо по важећем ПКУ. 
Стога и предлажемо да се у члану 72. дода став 4. који ће нам омогућити да са Министарством правде у име послодавца можемо остварити право на плаћено одсуство за синдикалне активности и то споразумом, тако што ће се уредити начин остваривања права на плаћено одсуство и то за председнике репрезентативног синдиката као и чланове одбора за колективно преговарање одређеног од стране синдиката. 



Проблеме са којима се суочавају напред наведени председници, односно синдикални функционери из Синдиката СОПОС, не огледају се само у коришћењу плаћеног одсуства него су и дискриминисани због синдикалних активности и то за преговоре у министарствима и то:

Потпредседнику ГО СОПОС-а Небојши Максићу, управитељу писарнице у Основном суду у Крагујевцу, распоређен у звању сарадника, иако има Правни факултет (мастер правник 300 ЕСПБ) и положен државно стручни испит за високо образовање, му је у извештају о вредновању радне успешности руководиоцу унутрашње јединице одређен исход вредновања радне успешности 3 – испунио очекивања.

Поставља се питање колико су тек дискриминисани остали председници синдикалних организација у судовима и тужилаштвима у Републици Србији.  


Наиме, на једном од претходних састанака, поводом предлога за повећање зараде за 12% сидникалним председницима, Синдикат СОПОС и Синдикат правосуђа су исти одбили јер је то  противзаконито увећање зарада, па имајући у виду најновију Одлуку Уставног суда Србије IUo-6/2019 од 02.јула 2020.године објављеној у „Сл.гласнику РС“, бр.104/2020 којом је Уставни суд оценио да таква одредбе колективног уговора  није у сагласности са одредбама чл.105.ст.1, чл.107.ст.1., чл.211.ст.1. и чл.214.ст.1.Закона о раду, а имући у виду да посебни колективни уговори за здравствене установе, посебан колективни уговор за образовање предвиђају управо такве одредбе иако су у супротности са законом, то синдикат СОПОС даје реални предлог за измену и допуну ПКУ, у циљу заштите свих председника синдикалних организација у судовима и тужилаштвима у Републици Србији. 

Чињеница је да своја права једино могу да остваре запослени у правосуђу у Београду, који смеју да се жале на одлуке руководиоца органа, да подносе тужбе и да не страхују да ће након тога трпети већу дискриминацију и мобинг.  


Синдикат организација правосудних органа Србије – СОПОС је управо због тога значајан јер има чланство у целој Србији а сви знамо да правосуђе не чини само Београд већ сви запослени у правосуђу на целој територији Репубике Србије.
С’ поштовањем.








Председник ГО СОПОС-а








      Виолета Марковић

